En 41-årig mand fra Aalborg blev onsdag formiddag fremstillet i grundlovsforhør ved retten i Aalborg sigtet for tre forhold. Det handler om vold, vidnetrusler og tyveri, oplyser anklager ved Nordjyllands Politi, Kristina Frandsen. Manden er sigtet for at have overfaldet en person og udøvet vold på en adresse i Aalborg i februar måned. Han har i forbindelse med overfaldet tilegnet sig offerets mobiltelefon. Volden skete klokken halv to om natten. Den 41-årige mand er sigtet for at udøve vidnetrusler mod sit offer samme formiddag. - Jeg kan ikke fortælle, hvilken relation de har, men jeg kan fortælle, at de kender hinanden, siger anklager Kristina Frandsen. Manden nægtede sig skyldig, men erkendte ifølge anklageren dele af de faktiske omstændigheder. Han erkender blandt andet, at han har tilegnet sig mobiltelefonen. Manden blev varetægtsfængslet i fire uger.
En 41-årig mand fra Aalborg er varetægtsfængslet i fire uger sigtet for vold, tyveri og vidnestrusler.